  Виталий Пронин «Эктоника» фестивальын, инкуазез изъянтытэк, шулдыръяськыны тыршизы. Пӧсьтолэзь пӧсь куазен уг ке но шумпотты, калык, зор-котлэсь кышкатэк, кырын юмша, пӧртэм фестивальёсы вуылэ. Тани Шарканысь Тол бабайлэн усадьбаяз ортчем «Эктоника. Табань fest» фестивале но ог 4 сюрс адями люкаськиз. «Кутэзлы каб» вожвылъяськон12-тӥ июле фестивале рок крезьгурез гажасьёс лыктӥзы, угось сцена вылын гудыртӥзы Удмуртиысь тужгес тодмо рок группаос. Калык тэтчаз-шулдыръяськиз Silent Woo Goore, bobolenin, Köt Kubitz, «Малыми», Suomi, «Гаруда», «Эрӥк», «Дэмдор» группаослэн кырӟанъёссы улсын. Концерт гудыртэм бере инкуазь но гудыръяны ӧдъяз. Озьы ке но калык, дождевикъёс дӥсяса, тылскем дорын кема пукиз, пӧртэм сценаос дорын эктӥз. «Бабушкина и ДА» площадкаын бардъёс люкаськизы. Соос асьсэлэсь но тодмо авторъёслэсь: Булат Окуджавалэсь, Юрий Визборлэсь, Александр Дольскийлэсь - кырӟанъёссэс быдэстӥзы. Бадӟым тылскемез котыртыса, калык тодмо чуръёсты артистэн ӵош быдэстӥз. Шулдыртӥзы удмурт артистъёс 13-тӥ июль, фестивальлэн 2-тӥ нуналэз, зарядкаысен кутскиз. Уйзэ палаткаосын ортчытэм калык сайказ, выль куноос пумен вуыны кутскизы. Фестиваль бадӟым кузьыликарлы пӧрмиз. Нунал ӵоже котькуд сэргын кыӵе ке ужрад ӧз ортчы - кудаз кожыны паймоно вал. Огпалаз классической крезьгур улсын вальс эктӥзы, «Обыдалэн коркаяз» арган куара чузъяськемъя тапыртӥзы, пичи сцена вылын покчиос шулдыръяськизы. Бадӟым сцена вылын егит кузпалъёс но паръёс пыриськизы «Кутэзлы каб» вожвылъяськонэ. Егитъёс нырысь асэнызы тодматӥзы, бӧрысь пӧртэм конкурсъёсын ваньзэ огкылысь лэсьтыны быгатэмзэс возьматӥзы. Вормизы Шаркан ёросысь Кыква гуртысь Светлана Ерёмина но Максим Туров. Со дыре «Шудо табань» сэргын пичиосты но бадӟымъёсты пӧртэм шудонъёс витизы. Татын пукыӵен ыбылӥськизы, мешокъёсын нюръяськизы, кутъёсын бызьылӥзы, бадӟым тупен волейболэн шудӥзы. Волейболэн шудон Ӝытазе бадӟым сцена вылын бадӟым концерт ортчиз. Удмурт кизилиос бере - учкись-кылзӥсьёсты шулдыртӥзы Павел Александров, Влад Андреев, Николай Анисимов, Алина Антонова, Вадим Дмитриев, Иван Котельников, Егор Маштаков, Татьяна Хохрякова, Павел Кутергин но мукетъёсыз. Удмурт кизилиос бере сцена вылэ потӥз быдэс Россилы тодмо, Ижын вордскем но будэм кырӟась Гарик Burito. Бурито кырӟась«Эктоника» фестиваль Удмуртиын 5-тӥзэ ортчиз. Туэ сое радъяны юрттиз Удмуртиысь жаг поттонъя улос оператор «Спецавтохозяйство». Фестиваль #чистопоудмуртски но #чылкыт хэштегъёс улсын ортчиз. Радъясьёс верамъя, берло дыре дуннеын фестивальёс ортчытыны тыршо, инкуазез изъянтытэк. «Эктоника» фестиваль но туэ та ӧр борды итӥськиз. Вуз карисьёсты пластиклэсь, одӥг пол кутӥськись посудаез ваёнлэсь алӥзы. Куноослы сьӧразы тусьты-пуньы кутыны ӵектӥзы. Асьсэлэн посудаенызы вуэмъёслы сиён дунтэменгес вузазы, со сяна, соослы дунтэк лотерейной билетъёс сётъязы. Удмуртиысь компаниос ӟеч кузьымъёс дасяллям. Озьы, тусьты-пуньызэс возьматыса, шуд пуйыос велосипед, смартфон, самолётэ Анапаозь, Москваозь, Санкт-Петербургозь билетъёс утӥзы. Озьы ик фестивальын жуг-жагез нимаз контейнеръёсы бичазы. Кагазэз, пластикез, пиялаез но металлэз нимаз бакъёсы тыризы - тае чаклазы волонтёръёс. «Экодвор» площадкаын валэктӥзы, кызьы жуг-жагез нимаз бичано, кызьы улоно, ӧжытгес отход поттыса. Пӧртэм мастер-классъёсын дышетӥзы вуж арбериослэсь выльёссэ лэсьтыны, скрапбукинген вырыны, вермикомпостер дасяны, выж лёгетъёс вурыны-керттыны. Пластиклэсь бутылкаосты бичаса, переработкалэсь пуссэ - Мёбиуслэсь кыӵессэ - лэсьтӥзы. Со переработкалэн пусэз луэ. Озьы ик жаг нуллӥсь машинаез буязы - вылаз чебер суред кылдӥз.Фестиваль сокем ик чылкыт ӧз пӧрмы - куазь зоремен, калык дэриез месӥз. Со понна, мукет фестивальёсын ӵошатыса, пластик зэм но ӧжытгес вал - копак солэсь куштӥськыны ӧз ке но луы. Озьы ке но малпанэз гинэ но умой ини. Шутэтскыса-шудыса дышетыны капчигес - оло, инкуазез но, фестивальёсы ветлыса, утьыны дышетском. Виктория Крамова Фото: басьтэмын "Шарканский РДК" "ВКонтакте" бамысь  